google/wiki40b huggingface dataset:
Hubėjus

Geografija

Centrinė ir rytinė Hubėjaus dalys yra Dzianghano lygumoje, o vakarinės bei pakraščiuose esančios teritorijos labiau kalnuotos (Udango (Wudang), Dzingšano (Jingshan), Daba, Ušano (Wushan) kalnai). Šiaurės rytuose yra Dabiešano kalnai, Taihangšano kalnai – šiaurėje, prie sienos su Henanu, Mufu kalnai sudaro sieną su Dziangsi. Aukščiausia viršukalnė – Šennongas (Shennong, 3105 m).
Per Hubėjų teka Jangdzė. Vakarų Hubėjuje yra rytinė Trijų tarpeklių dalis (kita priklauso Čongčingui). Jangdzė susilieja su Hanšui (Hanshui) Uhano mieste. Hubėjus vadinamas „ežerų provincija“: čia yra tūkstančiai didesnių ir mažų ežerų, iš jų didžiausi – Liangdzi (Liangzi) ir Honghu. Hubėjaus ir Henano pasienyje yra Dadziangkou (Dajiangkou) rezervuaras.
Klimatas subtropinis, yra keturi metų laikai. Žiemą vidutinė temperatūra svyruoja tarp 1 ir 6 °C, vasarą tarp 24 ir 30 °C. Uhane temperatūra pasiekia 40 °C ir daugiau.

Demografija, kultūra, turizmas

Dominuojanti etninė grupė – kinai chaniai. Nemažai miao ir tudzia atstovų.
Hubėjaus gyventojus kiti kinai vadina „devyngalviais paukščiais“ (pagal labai agresyvią ir gyvybingą mitologinę būtybę): sakoma, kad "danguje gyvena devyngalviai paukščiai, o žemėje – hubėjiškiai. "
Dabartinio Hubėjaus teritorijoje kadaise buvo unikalią kultūrą išvysčiusi Ču (Chu) valstybė (žr. Džou dinastija).
Turistų lankomi Dzingdžou miestas, Udango kalnas, Trys tarpekliai, Uhanas.
Užusienis (Molėtai)

Istorija

1694 m. kaimas minimas Molėtų krikšto metrikų knygoje. Gyveno Mykolas Gaižutis.
Vladas Malcevičius

Biografija

1943–1946 m. mokėsi Vembutų pradinėje mokykloje, 1946–1950 m. – Telšių Žemaitės vidurinėje mokykloje, 1950–1954 m. – Telšių pedagoginėje mokykloje. 1954–1959 m. studijavo VPI Fizikos ir matematikos fakultete.
1959–1961 m. Sedos vidurinės mokyklos mokytojas, 1961–1962 m. – Mokymo dalies vedėjas. 1962–1964 m. Telšių Žemaitės vidurinės mokyklos Mokymo dalies vedėjas. 1964–1972 m. Telšių rajono švietimo skyriaus mokyklų inspektorius. 1972–1978 m. Švietimo ministerijos Mokymo metodinio skyriaus mokyklų inspektorius, 1978–1987 m. – skyriaus viršininko pavaduotojas. 1987–1990 m. Vilniaus 16-osios vidurinės mokyklos direktoriaus pavaduotojas, 1990–2010 m. – direktorius. Nuo 2010 m. Vilniaus Užupio gimnazijos matematikos mokytojas.
Leopardas

Paplitimas

Savaime paplitę Azijoje ir Afrikoje, pastarajame žemyne daugiausia gyvena į pietus nuo Sacharos. Dėl puošnaus kailio ar dėl keliamo pavojaus žmonėms, leopardai jau daugelyje vietų yra išnaikinti arba labai reti. Afrikoje jų natūralus arealas sumažėjęs apie 40 proc., Azijoje – apie 50 proc.

Apibūdinimas

Tvirtas kūnas, o lyginant su kūno ilgiu kojos trumpokos, uodega 60–110 cm. Leopardo kūno ilgis 90–165 cm, stambiausių porūšių kartais iki 190 cm. Patinų masė siekia nuo 30 iki 96,5 kg. Patelės mažesnės – arabinių leopardų porūšyje kartais sveria tik apie 17-20 kg, o stambiausių porūšių iki 60 kg. Kailis tankus, purus, gelsvas arba rudas, su juodomis žiedinėmis dėmėmis. Indijoje kartais yra sutinkami juodi leopardai, vadinami juodosiomis panteromis.

Gyvenimo būdas

Tai vienišą gyvenimo būdą mėgstantys plėšrūnai. Medžioja dažniausiai naktį ir ant žemės. Puola iš pasalų ir keliais šuoliais paveja auką. Puikiai laipiojantis medžiais leopardas kartais surengia pasalą ir ant šakos. Leopardai minta įvairiais kanopiniais gyvūnais: ožiais, avinais, elniais, antilopėmis. Medžių šakose sugeba pagauti pavianą. Leopardai kartais puola naminius gyvūnus (avis, arklius, šunis), paukščius, badmečiu medžioja graužikus. Gali užsikelti į medį tris kartus už save sunkesnę auką.
Patelės nėštumas trunka apie 3 mėnesius. Ji atsiveda po 1–3 jauniklius. Kartais vadoje vienas ar du jaunikliai būna juodos spalvos.
Gamtoje išgyvena iki 12, kartais iki 17 metų (žmogaus amžiumi tai būtų 85 m.). Zoologijos sode žinomas didžiausias amžius – 24 metai.

Santykiai su kitais gyvūnais ir žmonėmis

Be žmonių, gamtoje jų priešai yra hienos ir ypač jiems pavojingi tigrai bei liūtai, o leopardų jaunikliams pavojingos kai kurios pitonų rūšys. Kartais atiminėja grobį iš gepardų. Žmonių vengia, bet retkarčiais puola žmones ir ypač vaikus, juos laikydami kaip eilinį grobį.

Paplitimas

Leopardas labiausiai paplitęs katinių plėšrūnas pasaulyje, išskyrus naminę katę. Jo paplitimo arealas apima du žemynus. Leopardai sutinkami Afrikoje (išskyrus Sacharą), Vidurinėje ir Pietinėje Azijoje. Taip pat Usūrio krašte, kalnuotose vietovėse Kaukaze, Turkmėnijos ir Tadžikijos pietuose. Gyvena tankiuose miškuose ir kalnuose.
GP3 serija

Automobilis

Čempionate visos komandos naudoja standartizuotą lenktynių automobilį. Jis turi Dallara sukurtą važiuoklę, 4 cilindrų 2 l ir 280 AG „Renault“ variklį, 6 greičių išilginę nuoseklią „Hewland“ gamybos pavarų dėžę, „Brembo“ stabdžius, o padangas čempionatui tiekia „Pirelli“ (po 3 komplektus savaitgaliui). Automobilis savo charakteristikomis ir eksploatacinėmis savybėmis lenkia naudojamus Formulėje 3.

Lenktynių savaitgalis

GP3 serija vyksta GP2 serijos savaitgalių metu Europoje. Penktadienį vyksta 30 minučių trukmės praktiniai važiavimai ir 30 min. trukmės kvalifikacija, kurioje nustatomos pirmų lenktynių lenktynininkų starto pozicijos. Šeštadienį vyksta 28 minučių ir plius 1 rato trukmės lenktynės. Sekmadienį vyksta antros tokios pačios trukmės lenktynės, kurių starto pozicijos nustatomos tokia tvarka: šeštadienio lenktynėse pirmas aštuonias vietas užėmę lenktynininkai išdėstomi atvirkščia tvarka (pirmas startuoja aštuntas, antras – septintas, trečias – šeštas ir t. t.), o likę nuo devintos vietos – taip, kaip finišavo. Lenktynių metu sustojimai neprivalomi.
Aloyzas Jaciunskas

Biografija

1980 m. baigė Lietuvos veterinarijos akademiją, zooinžinierius. 1995 m. AB „Lietuvos žemės ūkio bankas“ Alytaus skyriaus valdytojas, „NORD/LB Lietuva“ banko Alytaus skyriaus, „DnB Nord“ Alytaus klientų aptarnavimo skyriaus vadovas.
2001 m. Lietuvos socialdemokratų partijos Alytaus rajono skyriaus narys. 1990–1994 m. Alytaus rajono tarybos deputatas, 2003–2007 m., 2007–2011 m. ir nuo 2011 m. Alytaus rajono savivaldybės tarybos narys. 
Pramoginės muzikos ansamblio „Alytaus retro“ narys, Dzūkijos Lions klubo narys. Sutuoktinė Nijolė, vaikai Donata, Adas.
Antanas Lieponis

Biografija

1990 m. Lietuvos demokratinės darbo partijos narys.
1995–1997 m. Kelmės rajono savivaldybės tarybos narys (LDDP sąraše).
Grajauskai

Aplinkinės gyvenvietės

Pigainiai – 1 km
PagojysARIOGALA – 4 km
Lenčiai – 3 km
Škotijos futbolo taurė

Škotijos futbolo taurė – kasmetinis Škotijos futbolo turnyras, vykstantis nuo 1873-1874 m. sezono, kuri organizuoja Škotijos futbolo asociacija.
Teritorinė muitinė

Teritorinė muitinė - Muitinės departamento įsteigta ir jam atskaitinga muitinės įstaiga, organizuojanti ir užtikrinanti teisės aktų įgyvendinimą savo veiklos zonoje.

Teisinis pagrindas

Teritorinių muitinių veiklą reglamentuoja Muitinės įstatymas.
Skirstinys

Skirstinys (tikimybinis pasiskirstymas ar pasiskirstymo dėsnis; angl. probability distribution) – funkcija, aprašanti požymio reikšmių (atsitiktinių dydžių) ir jų tikimybių tarpusavio ryšį. Vieni dažniausiai taikomų skirstinių – binominis bei normalusis (arba Gauso).
Pala imperija

Istorija

Palos buvo Mahajanos ir tantrinio budizmo pasekėjai. Gopala buvo pirmasis dinastijos valdovas. Jis atėjo į valdžią 750 m. Gaure po demokratinių rinkimų. Šis įvykis laikomas vienu pirmųjų demokratinių rinkimų Pietų Azijoje nuo Mahadžanapadų laikų. Jis valdė 750–770 m. ir sutvirtino savo valdžią užvaldydamas visą Bengaliją. Ši budistinė dinastija valdė keturis šimtus metų (750–1120 m.), kuomet Bengalijoje buvo stabilumas ir klestėjimas. Jie sukūrė daug šventyklų ir meno kūrinių, rėmė Nalandos ir Vikramašilos universitetus. Somapura Mahavihara, kurį pastatė Darmapala, yra didžiausia budistų vihara Indijos subkontinente.
Imperija pasiekė zenitą valdant Darmapalai ir Devapalai. Darmapala išplėtė valdas į šiaurinę Indijos dalį, o tai vėl pradėjo kovą dėl dominavimo subkontinente. Jo įpėdinis Devapala užkariavo didžiąją Pietų Azijos dalį ir sritis už jos ribų. Jo imperija tesėsi nuo Asamo iki Utkalos rytuose, Kambodžos karalystės (dabar Afganistanas) šiaurės vakaruose ir Dekano pietuose. Pasak Palų vario lentelių įrašų, Devapala išnaikino utkalas, užkariavo Asamą, sutriuškino hunų, giminingų įsiveržusiems į Europą, išdidumą, nužemino Pratiharas, gurdžarų ir dravidų valdovus.
Po Devapalos mirties baigėsi Palos imperijos dominavimas ir iškilo keletas nepriklausomų karalysčių ir dinastijų. Tačiau Mahipala I atnaujino imperijos viršenybę. Jis susigrąžino valdžią visoje Bengalijoje ir išplėtė imperiją. Jis atsilaikė prieš Rajendros Cholos I ir čalukjų invazijas. Po jo mirties vėl sekė nuosmukis iki Ramapalos, paskutinio didžio dinastijos atstovo, kuris iki tam tikro lygio atgavo imperijos pozicijas. Jis sutriuškino Varendros sukilimą, išplėtė valdas į Kamarupą, Orisą ir Šiaurės Indiją.
Palos imperija laikoma Bengalijos aukso amžiumi. Niekada anksčiau ir vėliau bengalai nepasiekė tokio galios ir garbės. Palos įvedė Mahajanos budizmą Tibete, Butane, Mianmare. Palos prekiavo ir turėjo įtaką pietryčių Azijoje. Tai matosi Šailendros (dabar Malaja, Java, Sumatra) skulptūrose ir architektūriniame stiliuje. Galiausiai Pala imperija subyrėjo po Sena dinastijos atakų.
Kosmoso tyrinėjimai

Kosmoso tyrinėjimai – kosminės erdvės atradimai bei tyrimai naudojant įvairias kosmoso tyrimų technologijas. Kosmoso tyrimai atliekami tiek žmogaus valdomais, tiek nepilotuojamais kosminiais erdvėlaiviais.
Kosmoso tyrinėjimai politiškai dažnai būna naudojami norint parodyti šalies galią. Tai ypač buvo juntama Šaltojo karo metu tarp JAV ir tuometinės Tarybų Sąjungos. Toks varžymasis tarp šių šalių buvo vadinamas kosminėmis lenktynėmis. Tuo metu 1957 m. spalio 4 d. Tarybų Sąjunga paleido pirmąjį dirbtinį palydovą Sputnik 1 į Žemės orbitą, o 1969 m. liepos 20 d. JAV kurtas erdvėlaivis Apollo 11 pirmasis pasiekė Mėnulio paviršių.
Tarybų Sąjungos kosmoso tyrinėjimų programa įgyvendino didžiąją dalį kosmoso tyrimų pasiekimų – pirmasis žmonių pakilimas į kosmosą (1961 m.), pirmasis išėjimas į atvirą kosmosą (1965 m.), pirmasis automatinis nusileidimas ant kito objekto (1966 m.) ir pirmosios kosmoso stoties paleidimas (1971 m.).
XXI a. Kinija pradėjo sėkmingas kosmoso misijas, tuo tarpu ES, Japonija ir Indija taip pat planuoja žmogaus misijas į kosmosą. Kinija, Rusija, Japonija ir Indija bendrai prisidėdavo prie kitų misijų į Mėnulį, o ES prisideda prie misijų tiek į Mėnulį, tiek į Marsą. Paskutiniame XX a. dešimtmetyje padidėjo privačių kompanijų susidomėjimas skrydžiais į kosmosą, taip atsirado kosmoso turizmas. 2001 m. pirmuoju kosmoso turistu tapo amerikietis Dennis Tito. 2012 m. kelios privačios kompanijos siūlo įvairių trukmių ir kainų misijas į kosmosą.
Kroatijos futbolo supertaurė

Kroatijos futbolo supertaurė – trofėjus, dėl kurio futbolo sezono pabaigoje kovoja Kroatijos čempionai ir taurės laimėtojai. Vyksta nuo 1992 metų.
Darchan Ulo aimakas

Transportas

Per Darchan Ulo aimaką yra nutiestas Kinijos-Mongolijos-Sibiro magistralinis geležinkelis.
Marano di Napolis

Turizmas

Marano svarbiausias turistinis objektas yra Mausoleo del Ciaurro, didžiausias romėnų mauzoliejus Kampanijoje, datuojamas I-II a.

Ekonomika

Svarbiausi miesto ekonomikos sektoriai yra žemės ūkis ir prekyba. Senieji amatai (laiptų ir skrynių gamyba) išnyko, kai kurie tradiciniai regiono augalai nebeauginami. Anksčiau Marano pupos ir vyšnios būdavo parduodamos visoje Italijoje. Dabar juos augina tik keli žemdirbiai.
Daug šimtmečių pagrindinis miesto pajamų šaltinis buvo tufas. Tufo darbininkai, vadinami montesi, pradėdavo dirbti jauni. 10 darbininkų galėdavo apdirbti 2000 akmenų per dieną. Varpo skambesys rodydavo laiką, kai darbininkai dirbdavo.
Audrius

Audrius (Audrys) – vyriškas lietuviškas vardas, kilęs iš žodžio audra.
Moteriški vardų variantai: Audra, Audrė.
Vardadieniai sausio 11, sausio 22 d.
Vardas neretai maišomas su kitais tos pačios šaknies vardais: Audronis, Audronius.
Dujotiekis Pabradė-Visaginas

Istorija

2005 m. dujotiekio statybos buvo oficialiai užbaigtos. Dujotiekio paskirtis – tiekti dujas Visagino ir Ignalinos atominės elektrinės katilinėms. Gamtinių dujų poreikis katilinėse svyruoja nuo 4 mln. iki 14,7 mln. m³ kasmet.
Tekselis (kompiuterinė grafika)

Kompiuterinėje grafikoje tekselis (iš angl. texture 'tekstūra' + element 'elementas') yra pagrindinis tekstūros erdvės elementas. Tekselių matrica reprezentuoja tekstūrą, kaip kad pikselių matrica reprezentuoja paveikslėlį.
Tekstūruojant 3D paviršių, t. y. atliekant tekstūrų atvaizdavimo procesą, tekseliai dedami į atitinkamas pikselių vietas. Šiandieniniuose kompiuteriuose šiuos veiksmus atlieka vaizdo plokštės.
Kai tekselių matrica nėra vientisa, naudojamas tekstūrų filtravimas.
Kampos dos Goitakazesas

Istorija

Portugalai regiono kolonizaciją pradėjo 1627 m., o 1677 m. įkurtas São Salvador de Campos de Goytacazes kaimas. Miesto statusas jam suteiktas 1835 m.
Lapiai (kaimas)

Aplinkinės gyvenvietės

Utriai – 2 km
Greičiūnai – 2 km
Gribžiniai – 4 km
Pažvelsis – 2 km
Žvelsėnai – 1 km
Rudaičiai – 3 km 
 VĖŽAIČIAI – 6 km
Bad Girls (albumas)

Dainų sąrašas

Visas dainas prodiusavo Giorgio Moroder ir Pete Bellotte, išskyrus „My Baby Understands“, kurią prodiusavo Donna Summer ir Juergen Koppers.
Dmitrijus Apsišaukėlis

Biografija

Skelbėsi Ivano IV Rūsčiojo sūnumi Dmitrijumi, iš tikrųjų, manoma, buvo bajoras, buvęs vienuolis Grigorijus Otrepjevas.
1603 m. jo globėju tapo Bragino (dab. Baltarusija) kunigaikštis Adomas Vyšnioveckis. Padedamas Sandomiero vaivados J. Mnišeko, kuriam žadėjo perduoti valdyti Severianų Naugardą ir Smolenską, 1606 m. vedė jo dukterį Mariną ir įgijo Abiejų Tautų Respublikos valdovo Zigmanto Vazos bei popiežiaus nuncijaus K. Rangonio paramą.
1604 m. rudenį su Abiejų Tautų Respublikos didikų kariuomene įžengė į Rusiją. Kai kur prie jo prisidėjo kazokai ir sukilę valstiečiai. Kai 1605 m. balandžio mėn. mirusio caro Boriso Godunovo kariuomenė parėmė Dmitrijų, jis 1605 m. birželio mėn. įžengė į Maskvą, kur liepos 30 d. buvo karūnuotas. Nužudytas sukilusių bojarinų, kuriems vadovavo Vasilijus Šuiskis.
Henrikas Medekšas

Henrikas Medekšas (g. 1936 m. vasario 15 d. Medekšiuose, Kėdainių valsčius) – Lietuvos inžinierius mechanikas, habilituotas technologijos mokslų daktaras.

Biografija

1960 m. baigė Kauno politechnikos institutą. 1994 m. habilituotas technologijos mokslų daktaras.
Nuo 1960 m. Kauno politechnikos instituto (nuo 1990 m. Kauno technologijos universitetas) dėstytojas, nuo 1995 m. Mechanikos fakulteto Mašinų projektavimo katedros profesorius. 1972–1973 m. stažavo Pensilvanijos universitete JAV. 1998–2001 m. TEMPUS-PHARE projekto Integruotojo projektavimo ir gamybos studijos rangovas.

Mokslinė veikla

Tyrimų sritis – mechanikos inžinerija, mechanikos objektų projektavimas ir naujų gaminių kūrimas, gamybos ir pakavimo procesų automatizavimas, medžiagų mechanika. Trijų išradimų autorius. Paskelbė per 180 mokslinių straipsnių.
Edvardas Sokolovskis

Biografija

1889 m. – Vilniaus socialdemokratų grupės narys, 1896 m. – Lietuvos socialdemokratų partijos narys, 1897–1898 m. – partijos laikraščio „Echo zycia robotnickiego“ redaktorius.
1900–1901 m. – Lenkijos karalystės ir Lietuvos socialdemokratijos vyriausiosios valdybos narys. 1905 m. – revoliucinių įvykių Vilniuje dalyvis. 1905–1907 m. suimtas ir ištremtas. 1908–1910 m. – žurnalo „Trybuna“ redaktorius.
1911–1912 m. priklausė RSDDP Vilniaus organizacijai, 1910 m. vėl ištremtas į Sibirą. 1918–1919 m. – RSDDP menševikų grupės, Vilniaus darbininkų atstovų tarybos narys. 1919–1930 m. – Lenkijos komunistų partijos narys. 1919 m. – vienas visuotinio žemės ūkio darbininkų streiko organizatorių, 1923–1926 m. – Valstiečių Internacionalo tarybos narys. Nuo 1926 m. gyveno Rusijoje.
Frydrichas Bergas

Frydrichas Vilhelmas Julius fon Bergas (vok. Friedrich Wilhelm Julius von Berg, rus. Фридрих Карлович Берг, 1842 m. gruodžio 24 d. Mintaujoje, Rusijos imperija – 1932 m. gruodžio 2 d. Vilniuje) – Rusijos imperijos astronomas.

Biografija

Gimė ir augo žinomo Kuršo gubernijos veikėjo, valstybės tarėjo Karlo Christiano fon Bergo šeimoje. Baigęs Mintaujos gimnaziją, 1863-66 m. studijavo astronomiją Dorpato universitete, už parodytą stropumą 1864 m. buvo apdovanotas aukso medaliu. 1865 m. pakviestas į Dorpato observatorijos direktoriaus padėjėjo pareigas. 1866-67 m. stebėjo dangaus kūnus Pulkovo observatorijoje.
Nuo 1867 m. dirbo Vilniaus observatorijos direktoriaus padėjėju. Jam vadovaujant šioje mokslo įstaigoje pradėti žvaigždžių fotometrijos ir atmosferos ekstinkcijos tyrimo darbai. 1869 m. suteiktas magistro, o 1871 m. – astronomijos daktaro laipsnis. 1874 m. jis pasiūlė naują stebėjimo vietos koordinačių nustatymo ir laiko pataisos būdą.
Kai 1882 m. Rusijos caro administracija Vilniaus observatoriją uždarė, F. Bergas pervažiavo gyventi į Varšuvą ir iki 1884 m. dirbo observatoriumi ir astronomijos docentu. Vėliau profesoriaus pareigose trejus metus dėstė taikomąją matematiką bei mašinų mokslą Politechnikos ir Žemės ūkio-Miškininkystės institute Novo Aleksandrijoje (dab. Pulavai), jam buvo suteiktas slaptojo valstybės tarėjo laipsnis.
Išėjęs į užtarnautą poilsį, gyveno tai Vilniuje, tai savo ūkyje Kretingos apskrityje, Trumpėnuose (vok. Ilsenhof). 1877 m. Vilniuje vedė Martą Emiliją fon Mertens. Jų palikuonys valdė Trumpėnus iki Antrojo pasaulinio karo, vėliau vietovė sunyko.
Svažendzas

Istorija

Rašytiniuose šaltiniuose pirmą kartą paminėtas 1366 m. 1377 m. paminėta klebonija. 1638 m. suteiktas miesto statusas. 1793 m., po Antrojo Abiejų Tautų Respublikos padalijimo, tapo Prūsijos dalimi. 1807–1815 m. priklausė Varšuvos kunigaikštystei. Žlugus kunigaikštystei, vėl tapo valdomas Prūsijos.
1887 m. per Svažendzą nutiesta geležinkelio linija, sujungusi Poznanę su Vžesnia. 1919 m. gražintas Lenkijai.
Džamu

Istorija

Džamu miestas iškilo XIX a., kuomet tapo Kašmyro ir Džamu kunigaikštystės sostine.
Kauno valsčius

Kauno valsčius buvo vidurio Lietuvoje. Centras – Kaunas.
Raitininkų valsčius

Raitininkų valsčius buvo pietų Lietuvoje. Centras – Raitininkai.
Olga

Biografija

Igorio žmona. XV a. rankraštis skelbia, kad Olga buvo bulgarų kunigaikštytė. Pasak naujausių tyrinėjimų, Olga buvo pakrikštyta Bizantijos imperatoriaus Romano I laikais. 945 m. tapo našle, 946 m. aplankė Konstantinopolį. Grįžusi iš Konstantinopolio, kai kur sunaikino pagonių šventyklas ir pastatė krikščionių maldos namus. Kijeve buvo pastatytas medinis Sofijos soboras. Nesėkmingai bandė atversti į krikščionybę sūnų Sviatoslavą. 962 m. į Rusią atvyko katalikų misija, bet ji buvo sutikta labai priešiškai; vieni misijos nariai buvo užmušti, o kiti turėjo pabėgti. Po šių įvykių Olga buvo nušalinta nuo valdžios. Palaidota krikščioniškai. Stačiatikių Bažnyčios paskelbta šventąja.

Šaltiniai

Istorijos žodynas. 2003 m. 306 psl.
Allgemeines Lexikon der Künste und Wissenschaften

Bendrasis menų ir ir mokslų leksikonas (vok. Allgemeine Lexikon der Künste und Wissenschaften) – vokiška enciklopedija.
Autorius – Johann Theodor Jablonski (1654–1731).
Johanas Teodoras Jablonskis, Johann Theodorus Jablonski, 1721 Leipcige išleido žinyną pavadinimu Allgemeine Lexikon der Künste und Wissenschaften oder deutliche Beschreibung des Reichs der Natur, der Himmel und himmlischen Cörper, der Luft, der Erden samt denen bekannten Gewächsen, der Thiere, Steine und Ertze, des Meeres und der darinn lebenden Geschöpfe; ingleichen aller menschlichen Handlungen, Staats- Rechts-, Kriegs-, Policey-, Haußhaltungs - und Gelehrten Geschäffte, Handthierungen und Gewerbe; samt einer Erklärung der darinn vorkommenden Kunst-Wörter und Redens-Arten; mit Beysetzung der lateinischen und französischen Benennungen, wo solche vorhanden; in gehöriger Ordnung verfasset und mit Fleiß zusammen getragen.
Nauji leidimai – Königsberg/Leipzig 1748 (2 leidimas) ir Königsberg/Leipzig 1767, Zeisens.
Rūta Grinevičiūtė-Janutienė

Biografija

1972–1975 m. mokėsi Kauno Jono Jablonskio vidurinėje mokykloje, 1983 m. baigė Kauno 29-ąją vidurinę mokyklą. 1985–1998 m. Vilniaus universiteto Žurnalistikos instituto neakivaizdiniame skyriuje studijavo žurnalistiką.
1985–1987 m. – žurnalo „Darbas ir poilsis“ jaunesnioji redaktorė. 1987–1989 m. – laikraščio „Žalioji Lietuva“ viena iš steigėjų ir vyr. redaktorė. 1989–1991 m. – dienraščio „Respublika“ korespondentė. 1991–1992 m. – dienraščio „Lietuvos rytas“ apžvalgininkė. 1992 m. tobulinosi Džordžijos valstijos Pietų universiteto Komunikacijos menų fakultete. 1994–1995 m. – dienraščio „Respublika“ Aktualijų skyriaus redaktorė. 1995–1998 m. – dienraščio „Verslo žinios“ apžvalgininkė. 1998–2000 m. – žurnalo „Veidas“ redaktoriaus pavaduotoja.
Lietuvos televizijoje rengė laidą „Kryžminė ugnis“. 2000–2004 m. – Baltijos TV laidos „Korida“ vedėja. Vilniaus universiteto Komunikacijos fakulteto doktorantė, nuo 2001 m. – Vilniaus universiteto dėstytoja. 2004–2005 m. TV3 televizijoje vedė laidą „Nesutinku!“. 2005–2010 m. – LNK televizijos populiarios tiriamosios žurnalistikos laidos „Paskutinė instancija“ kūrėja ir vedėja. 2010–2012 m. – TV3 laidų „Kodėl?“ ir „Paskutinė instancija“ vedėja.  2012 m. lapkričio 29 d. TV3 televizija nutraukė sutartį su laidų „Kodėl?“ ir „Paskutinė instancija“ kūrėjais po to, kai buvo sukurta laida apie Prezidentės Dalios Grybauskaitės valdymo ypatumus bei biografijos detales.  Nuo 2013 m. kovo 5 d. – Lietuvos ryto televizijos žurnalistė, veda pokalbių laidą „Nuoga tiesa“.

Politinė veikla

2019 m. birželį oficialiai buvo pranešta, jog Rūta Janutienė dalyvaus rinkimuose į Lietuvos Respublikos Seimą, atsilaisvinusioje vienmandatėje 46–ojoje – Žiemgalos – apygardoje, kai tuometinis parlamentaras Vitalijus Gailius, laimėjęs Joniškio rajono savivaldybės mero tiesioginius rinkimus, atsisakė mandato. Rūtos Janutienės kandidatūrą oficialiai iškėlė Lietuvos centro partija bei parėmė Lietuvos valstiečių ir žaliųjų sąjunga. 2019 m. rugsėjo 8 d. vykusiuose minėtuose rinkimuose, Rūta Janutienė pelnė net 34,77% rinkėjų balsų ir užėmė pirmąją vietą tarp šešių kandidatų, tačiau to nepakako laimėti jau pirmajame ture, todėl 2019 m. rugsėjo 22 d. vyksiančiame antrajame rinkimų ture Rūta Janutienė susirungs su socialdemokratu Liudu Jonaičiu.
Varniškiai (Čiulėnai)

Istorija

1692 m. kaimas minimas Molėtų krikšto metrikų knygoje. XVII–XVIII a. priklausė Kybartams.
Jonas Liniauskas

Bibliografija

1973 m. baigė Kretingos vidurinę mokyklą. 1973–1975 m. Vilniaus universitete studijavo lituanistiką, vėliau – matematiką, ekonomiką. Nuo 1975 m. dirbo matematiku-programuotoju ir ekonomistu ryšių sistemoje. Nuo 1984 m. Lietuvos fotomeninkų draugijos vyr. ekonomistas ir pirmininko pavaduotojas. 1989–1995 m. „Literatūros ir meno“, „7 meno dienų“ redakcijų atsakingasis sekretorius ir redaktoriaus pavaduotojas. 1995 m. išrinktas Lietuvos rašytojų sąjungos valdybos sekretoriumi. 1998–2011 m. Radijo ir televizijos komisijos pirmininko pavaduotojas, pirmininkas. Nuo 2002 m. gruodžio 13 d. iki 2011 m. balandžio 15 d. Lietuvos rašytojų sąjungos pimininkas. Nuo 2012 m. Lietuvos autorių teisių gynimo asociacijos agentūros (LATGA-A) generalinis direktorius. Gyvena Vilniuje.
Piotr Bonifacy Żukowski

Biografija

Gimė 1913 m. sausio 13 d. Rėvoje. Baigė 4 klases Rudausių mokykloje. Būdamas 17 metų įstojo į Vilniaus pranciškonų vienuolyną, kur buvo atsakingas už dokumentų archyvavimą. 1941 m. spalio 14 d. kartu su kitais 6 vienuoliais suimtas gestapo ir įkalintas Varšuvoje. Vėliau išvežtas į Aušvico koncentracijos stovyklą, kur dirbo įvairius darbus. Po sunkių sumušimų ir plaučių uždegimo mirė stovyklos ligoninėje 1942 m. balandžio 10 dieną. 1999 m. birželio 13 d. popiežius Jonas Paulius II suteikė beatifikaciją.